SPOLOČENSKÁ ZMLUVA

**O ZALOŽENÍ KOMANDITNEJ SPOLOČNOSTI**

**Trevaza k. s.**

*Podľa ustanovenia § 94 a nasl. zákona č. 513/1991 Zb. Obchodného zákonníka (ďalej len ,,Obchodný zákonník“) a v zmysle príslušných ustanovení zákona č. 112/2018 Z. z. o sociálnej ekonomike a sociálnych podnikoch a o zmene a doplnení niektorých zákonov (ďalej len ,,zákon č. 112/2018 Z. z.)*

**I.**

**ZAKLADATELIA**

1. Zakladateľmi komanditnej spoločnosti sú:

Meno a priezvisko: Jozef Novák

Bydlisko: Horná 1, Bratislava 111 11

Dátum narodenia: 24.12.2000

Rodné číslo: 111111/1111

Meno a priezvisko: Peter Navrátil

Bydlisko: Dolná 1, Bratislava 111 11

Dátum narodenia: 24.12.2000

Rodné číslo: 111111/1111

Meno a priezvisko: Martin Štefanko

Bydlisko: Stredná 1, Bratislava 111 11

Dátum narodenia: 24.12.2000

Rodné číslo: 111111/1111

(ďalej len ,,zakladatelia“ alebo ,,spoločníci“)

**II.**

**OBCHODNÉ MENO A SÍDLO SPOLOČNOSTI**

1. Obchodné meno komanditnej spoločnosti je: Trevaza k.s. (ďalej v texte len ,,spoločnosť“)
2. Sídlo spoločnosti je: Košická 10, 821 09 Bratislava

Táto adresa bude ako sídlo spoločnosti zapísaná v obchodnom a živnostenskom registri. Spoločnosť je vlastníkom nebytových priestorov určených na sídlo spoločnosti.

**III.**

**DOBA TRVANIA SPOLOČNOSTI**

1. Spoločnosť sa zakladá na dobu neurčitú.

**IV.**

**PREDMET ČINNOSTI SPOLOČNOSTI**

1. Predmet podnikania spoločnosti je:

* kúpa tovaru na účely jeho predaja konečnému spotrebiteľovi (maloobchod) alebo iným prevádzkovateľom živnosti (veľkoobchod),
* sprostredkovateľská činnosť v oblasti obchodu, služieb, výroby,
* administratívne služby,
* činnosti podnikateľských, organizačných a ekonomických poradcov,
* reklamné a marketingové služby, prieskum trhu a verejnej mienky,
* organizovanie športových, kultúrnych a iných spoločenských podujatí,
* dokončovanie stavebných prác pri realizácii exteriérov a interiérov,
* čistiace a upratovacie služby,
* ukončovanie stavieb a ich zmien,
* správa a údržba bytového a nebytového fondu v rozsahu voľných živností,
* chov vybraných druhov zvierat,
* prevádzkovanie čistiarne a práčovne,
* organizovanie školení,
* vykonávanie bytových, občianskych a inžinierskych stavieb (vrátane vybavenosti sídliskových celkov),
* údržba, opravy, rekonštrukcia, modernizácia nájomných bytových a nebytových priestorov,
* poskytovanie služieb osobitného charakteru.[[1]](#footnote-1)

**V.**

**SPOLOČNÍCI - KOMPLEMENTÁRI**

1. Komplementári ručia za záväzky spoločnosti celým svojím majetkom.
2. Spoločníkmi spoločnosti so statusom komplementára sú:

* Jozef Novák, trvale bytom: Horná 1, Bratislava 111 11, dátum narodenia: 24.12.2000, rodné číslo: 111111/1111
* Peter Navrátil, trvale bytom: Dolná 1, Bratislava 111 11, dátum narodenia: 24.12.2000,

rodné číslo: 111111/1111

**VI.**

**SPOLOČNÍCI - KOMANDITISTI**

1. Komanditisti ručia za záväzky spoločnosti do výšky svojho nesplateného vkladu zapísaného v obchodnom registri. Komanditisti môžu konať za spoločnosť len na základe splnomocnenia udeleného komplementármi.
2. Spoločníkom spoločnosti so statusom komanditistu je:

* Martin Štefanko, trvale bytom: Stredná 1, Bratislava 111 11, dátum narodenia: 24.12.2000, rodné číslo: 111111/1111

**VII.**

**VKLADY KOMANDITISTOV**

1. Komanditista Martin Štefanko, trvale bytom: Stredná 1, Bratislava 111 11, dátum narodenia: 24.12.2000, rodné číslo: 111111/1111, sa zaviazal vložiť do spoločnosti peňažný vklad vo výške ............. €[[2]](#footnote-2), slovom ............................... eur.
2. Komanditista je povinný splatiť vklad v celosti a v hotovosti pri podpise tejto spoločenskej zmluvy k rukám správcu vkladov, ktorým je spoločník Peter Navrátil, trvale bytom: Dolná 1, Bratislava 111 11, dátum narodenia: 24.12.2000, rodné číslo: 111111/1111. Po vzniku spoločnosti vloží správca vkladov peňažný vklad komanditistu na účet spoločnosti.

**VIII.**

**OBCHODNÉ VEDENIE A ROZHODOVANIE O ZÁLEŽITOSTIACH SPOLOČNOSTI**

1. Na obchodné vedenie spoločnosti sú oprávnení iba komplementári. V ostatných záležitostiach rozhodujú komplementári spoločne s komanditistami nadpolovičnou väčšinou hlasov. Rozhodovaním o ostatných záležitostiach sa rozumie rozhodovanie o záležitostiach, ktoré presahujú rámec bežnej prevádzkovej činnosti spoločnosti.
2. Pri hlasovaní má každý spoločník jeden hlas.
3. Ostatnými záležitosťami, o ktorých rozhodujú všetci spoločníci spôsobom určeným v odseku 1 a 2 tohto článku, sa pre účely tejto spoločenskej zmluvy rozumejú najmä:

* rozhodovanie o predaji podniku alebo jeho časti,
* nadobúdanie a predaj nehnuteľností,
* uzatváranie zmlúv s predmetom plnenia presahujúcim ................ € (alebo ekvivalent tejto sumy vyjadrený v inej mene v prepočte podľa kurzu určeného ECB alebo NBS v deň uzavretia zmluvy),
* nadobúdanie kapitálovej účasti v iných právnických osobách,
* záležitosti, ktoré presahujú rámec bežného obchodného styku spoločnosti,
* použitie rezervného fondu spoločnosti.

1. Na rozhodnutie o zmene spoločenskej zmluvy sa vyžaduje súhlas všetkých spoločníkov. Na prevod podielu komplementára na tretiu osobu sa vyžaduje súhlas všetkých spoločníkov. Na prevod podielu komanditistu na inú osobu sa nevyžaduje súhlas ostatných spoločníkov.
2. Na rozhodnutie o zlúčení, splynutí, rozdelení a zmene právnej formy spoločnosti sa vyžaduje súhlas všetkých spoločníkov.

**IX.**

**KONANIE V MENE SPOLOČNOSTI – ŠTATUTÁRNY ORGÁN**

1. Štatutárny orgán spoločnosti sú komplementári.
2. Každý komplementár je oprávnený konať za spoločnosť samostatne.
3. V prípade, že komanditista uzavrie v mene spoločnosti zmluvu bez toho, aby bol na to splnomocnený komplementárom, stáva sa ručiteľom za záväzky, ktoré z takejto zmluvy pre spoločnosť vyplývajú.
4. Komplementári nemôžu ani na vlastný účet, ani v prospech tretích osôb podnikať v predmete spoločnosti. Na komanditistov sa zákaz konkurencie nevzťahuje.

**X.I.**

**SOCIÁLNY PODNIK A OPIS JEHO HLAVNÉHO CIEĽA**

1. Spoločnosť je verejnoprospešný podnik / komunitno-prospešný[[3]](#footnote-3), ktorého hlavným cieľom je dosahovanie merateľného pozitívneho sociálneho vplyvu poskytovaním spoločensky prospešnej služby v oblasti:

* poskytovanie zdravotnej starostlivosti a/alebo
* poskytovanie sociálnej pomoci a humanitárnej starostlivosti a/alebo
* tvorba, rozvoj a ochrana, obnova a prezentácia duchovných a kultúrnych hodnôt a/alebo
* ochrana ľudských práv a základných slobôd a/alebo
* vzdelávanie, výchova a rozvoj telesnej kultúry a/alebo
* výskum, vývoj, vedecko-technické služby a informačné služby a/alebo
* tvorba a ochrana životného prostredia a ochrana zdravia obyvateľstva a/alebo
* služby na podporu regionálneho rozvoja a zamestnanosti a/alebo
* zabezpečenie bývania, správy, údržby a obnovy bytového fondu a/alebo
* poskytovanie finančných prostriedkov subjektom sociálnej ekonomiky na vykonávanie spoločensky prospešnej služby vo vyššie uvedených oblastiach.[[4]](#footnote-4)

**X.II.**

**ČINNOSŤ, KTOROU SPOLOČNOSŤ DOSAHUJE POZITÍVNY SOCIÁLNY VPLYV**

1. Spoločnosť sa s ohľadom na čl. IV tejto spoločenskej zmluvy a príslušné ustanovenia zákona č. 112/2018 Z. z. venuje najmä poskytovaniu bývania, údržby a obnovy bytového fondu prostredníctvom výstavby, prestavby alebo obstarania bytov na účely ich nájmu oprávneným osobám alebo prostredníctvom nájmu týmto fyzickým osobám, organizovaniu školení a workshopov, pomocným stavebným prácam a prevádzkovaniu čistiarne.[[5]](#footnote-5) Týmito činnosťami spoločnosť sleduje svoj hlavný cieľ, ktorým je dosahovanie merateľného pozitívneho sociálneho vplyvu.
2. V budúcnosti môže subjekt vyvíjať aj iné činnosti, v súlade s predmetom činnosti spoločnosti uvedenom v čl. IV tejto spoločenskej listiny, ktorými bude dosahovať pozitívny sociálny vplyv.

**X.III.**

**OPIS, AKÝM SPÔSOBOM TOVARY ALEBO SLUŽBY, KTORÉ DRUŽSTVO VYRÁBA, DODÁVA, POSKYTUJE ALEBO DISTRIBUUJE, ALEBO SPÔSOB ICH VÝROBY ALEBO POSKYTOVANIE PRISPIEVAJÚ K DOSAHOVANIU POZITÍVNEHO SOCIÁLNEHO VPLYVU**

1. Spoločnosť prispieva k dosahovaniu pozitívneho sociálneho vplyvu nasledovným spôsobom:

* V zmysle poskytovania spoločensky prospešnej služby podpory zamestnanosti spoločnosť zamestnáva znevýhodnené osoby alebo zraniteľné osoby, alebo znevýhodnené a zraniteľné osoby. Tieto si osvoja pracovné návyky a získajú nové zručnosti pre výkon povolania, čo zvýši šance na ich opätovné spoločenské začlenenie berúc do úvahy ich novonadobudnutú mieru finančnej autonómie a samostatnosti, sebadôvery či schopnosti fungovať v prostredí pracovného kolektívu. Uvedené bude mať na osoby pozitívny sociálny vplyv. Dôjde k odstráneniu vylúčenia týchto osôb a k ich začleneniu z okraja spoločnosti do reálneho života.
* V zmysle zabezpečovania bývania, správy, údržby a obnovy bytového fondu poskytovaním bývania, správy, údržby a obnovy bytového fondu prostredníctvom výstavby, prestavby alebo obstarania bytov na účely ich nájmu oprávneným osobám alebo prostredníctvom nájmu týmto fyzickým osobám. Týmito činnosťami spoločnosť zabezpečí možnosť poskytovania dostupného bývania pre oprávnené osoby a zvyšovanie životnej úrovne týchto osôb, ktoré pochádzajú prevažne zo sociálne znevýhodneného prostredia.
* V zmysle vzdelávania, výchovy a rozvoja telesnej kultúry spoločnosť organizuje školenia a workshopy v rámci oblasti ochrany spotrebiteľa a oblasti nekalých obchodných praktík. Tieto školenia a workshopy sú zamerané na podporu znalostí práv a povinností v oblasti ochrany spotrebiteľa pre všetkých spotrebiteľov a rovnako aj vedomostí ohľadne nekalých obchodných praktík (ako a kde sa voči nekalým praktikám brániť, ako zistiť čo je nekalá obchodná praktika a pod.). Školenia a workshopy sú organizované pre širokú laickú verejnosť, ale prednostne pre skupiny znevýhodnených a zraniteľných osôb, ktoré sú nekalými obchodnými praktikami najohrozenejšie, či už z titulu veku, vzdelania, zdravotného stavu, sociálnej situácie a pod..[[6]](#footnote-6)

**X.IV.**

**SPÔSOB MERANIA POZITÍVNEHO SOCIÁLNEHO VPLYVU**

1. Pozitívny sociálny vplyv spoločnosť meria v prípade spoločensky prospešných služieb podľa čl. X.I nasledovne:

* V zmysle poskytovania spoločensky prospešnej služby podpory zamestnanosti: percentom zamestnaných znevýhodnených osôb alebo zraniteľných osôb, alebo znevýhodnených a zraniteľných osôb z celkového počtu zamestnancov spoločnosti v zmysle príslušných ustanovení zákona č. 112/2018 Z. z.. Pozitívny sociálny vplyv sa považuje za dosiahnutý, ak spoločnosť zamestnáva príslušné percento znevýhodnených osôb alebo zraniteľných osôb, alebo znevýhodnených a zraniteľných osôb v zmysle príslušných ustanovení zákona č. 112/2018 Z. z..
* V zmysle zabezpečovania bývania, správy, údržby a obnovy bytového fondu: počtom bytov vo výstavbe, prestavbe alebo obstaraných bytov alebo počtom prenajímaných bytov pri splnení podmienky, kedy vybrané percento bytov, na ktoré bolo vydané kolaudačné rozhodnutie, ktorým sa povoľuje užívanie bytu a ktoré Spoločnosť vlastní alebo má v nájme, je poskytnutých za nájomné zodpovedajúce nákladom na byt v zmysle príslušných ustanovení zákona č. 112/2018 Z. z..Pozitívny sociálny vplyv sa považuje za dosiahnutý, ak spoločnosť zabezpečuje výstavbu, prestavbu, obstaranie alebo nájom bytov v zmysle príslušného časového intervalu alebo príslušného percenta v zmysle príslušných ustanovení zákona č. 112/2018 Z. z..
* V zmysle vzdelávania, výchovy a rozvoja telesnej kultúry: počtom osôb, ktoré sa zúčastnia na školeniach a worshopoch organizovaných spoločnosťou a získajú potvrdenie o účasti na školení. Pozitívny sociálny vplyv sa považuje za dosiahnutý, ak Spoločnosť zorganizuje školenia a workshopy, na ktorých sa z celkového počtu vyškolených osôb zúčastní najmenej 100 osôb za kalendárny rok[[7]](#footnote-7), ktorí sú znevýhodnené alebo zraniteľné osoby, nakoľko tieto skupiny obyvateľstva sú voči nekalým obchodným praktikám najzraniteľnejšie. V porovnaní s činnosťou/výrobkom bežného podnikateľa dosahuje spoločnosť touto činnosťou/výrobkom väčší pozitívny sociálny vplyv najmä spôsobom: že sa zameriava na zraniteľné a znevýhodnené osoby, ktoré sú nekalými obchodnými praktikami najviac zraniteľné, a pomáha im nadobudnúť vedomosti a znalosti z oblasti ochrany spotrebiteľa.[[8]](#footnote-8)

**X.V.**

**ROZDELENIE ZISKU A ZÁVÄZOK ŽIADATEĽA VYŽÍVAŤ VIAC AKO 50 % ZISKU NA DOSIAHNUTIE HLAVNÉHO CIEĽA**

1. Zisk spoločnosti sa použije v tomto poradí:
2. na plnenie daňových povinností a iných zákonných platieb,
3. na doplnenie rezervného fondu[[9]](#footnote-9),
4. na uhradenie neuhradenej straty minulých období,
5. na dosahovanie pozitívneho sociálneho vplyvu v zmysle príslušných ustanovení zákona č. 112/2018 Z. z., v prípade, že podniku bude udelený štatút registrovaného sociálneho podniku v zmysle zákona č. 112/2018 Z. z.,
6. na iné účely,
7. na rozdelenie medzi spoločníkov spoločnosti v zmysle článku XIII. ods. 4 tejto spoločenskej zmluvy.
8. Verejnoprospešný podnik použije %[[10]](#footnote-10) zo svojho zisku po zdanení a po úhrade povinných zákonných úhrad a platieb na dosahovanie merateľného pozitívneho sociálneho vplyvu, ktorý je hlavným cieľom spoločnosti.

**XI.**

**PORADNÝ VÝBOR**

1. Poradný výbor tvoria minimálne 3 členovia. Členom poradného výboru môže byť len zainteresovaná osoba. Väčšinu členov poradného výboru musia tvoriť priamo zainteresované osoby. Najmenej jeden z členov poradného výboru musí byť zamestnancom tejto spoločnosti.[[11]](#footnote-11)
2. Poradný výbor  sa zúčastňuje na fungovaní spoločnosti, na dosahovaní jej pozitívneho sociálneho vplyvu a na hodnotení dosahovania pozitívneho sociálneho vplyvu

* prerokovaním,
* právom na informácie,
* kontrolnou činnosťou.

1. Spôsob voľby alebo vymenovania a spôsob odvolania člena poradného výboru, ako aj riadneho fungovania poradného výboru upraví spoločnosť vo svojich vnútorných predpisoch, aby najmenej vo vzťahu k priamo zainteresovaným osobám bolo zabezpečené transparentné   
   a spravodlivé prostredie.

**XII.**

**REZERVNÝ FOND[[12]](#footnote-12)**

1. Spoločnosť pri svojom vzniku rezervný fond nevytvára.
2. Spoločnosť vytvorí rezervný fond až z čistého zisku, vykázaného v riadnej účtovnej závierke za rok, v ktorom sa zisk po prvý raz vytvorí, a to vo výške 5 % z čistého zisku.
3. Rezervný fond spoločnosť v ďalších rokoch dopĺňa o 5 % z čistého zisku, vyčísleného v ročnej účtovnej závierke.
4. O použití rezervného fondu rozhodujú spoločníci tak, aby jeho použitie bolo v súlade s ustanoveniami zákona č. 112/2018 Z. z..
5. Do rezervného fondu môže spoločnosť vložiť finančné prostriedky na účely ich budúceho použitia, na dosiahnutie merateľného pozitívneho sociálneho vplyvu.

**XIII.**

**PRÁVA A PPOVINNOSTI SPOLOČNÍKOV**

1. Každý spoločník je oprávnený nahliadať do účtovných kníh a účtovných dokladov spoločnosti a má právo na vydanie rovnopisu ročnej účtovnej závierky.
2. Každý komanditista je oprávnený požadovať od komplementárov informácie a vysvetlenia o záležitostiach spoločnosti. Komplementári sú povinní tieto informácie komanditistovi bezodkladne poskytnúť.
3. Každý spoločník má právo uplatniť v mene spoločnosti právo na splatenie vkladu alebo právo na náhradu škody, ktoré má spoločnosť voči spoločníkovi alebo spoločníkom, ktorí sú so splatením vkladu v omeškaní. To neplatí, ak spoločnosť už tieto práva uplatňuje. Iná osoba ako spoločník, ktorý žalobu podal, alebo ním splnomocnená osoba nemôže v súdnom konaní robiť úkony za spoločnosť.
4. Každý spoločník má nárok na podiel na zisku, ktorý spoločnosť v účtovnom období dosiahne. Zisk sa medzi spoločníkov delí v nasledovnom pomere:

* Komplementári majú nárok na tri štvrtiny zisku, ktorý sa medzi nich delí rovným dielom (za predpokladu, že v spoločnosti je viac komplementárov).
* Komanditisti majú nárok na jednu štvrtinu zisku, ktorá sa medzi nich delí rovným dielom (za predpokladu, že v spoločnosti je viac komanditistov).

**XIV.**

**ZRUŠENIE A LIKVIDÁCIA SPOLOČNOSTI**

1. Pri zrušení spoločnosti s likvidáciou majú spoločníci nárok na podiel na likvidačnom zostatku. Každý zo spoločníkov má nárok na vrátenie hodnoty splateného vkladu. Pokiaľ likvidačný zostatok nestačí na toto vrátenie, majú prednostné právo na vrátenie komanditisti. Zvyšok likvidačného zostatku, ktorý zostal po vrátení hodnoty vkladov, sa rozdelí medzi spoločníkov podľa rovnakých zásad, ako zisk.
2. Ak likvidačný zostatok nestačí na rozdelenie podľa odseku 1 tohto článku, rozdelí sa medzi spoločníkov podľa rovnakých zásad, ako zisk.
3. Smrť komanditistu alebo strata, alebo obmedzenie jeho spôsobilosti na právne úkony, alebo vyhlásenie konkurzu na jeho majetok, alebo zamietnutie návrhu na vyhlásenie konkurzu pre nedostatok majetku, nie je dôvodom zrušenia spoločnosti. Spoločnosť sa nezrušuje ani zánikom právnickej osoby, ktorá je komanditistom.
4. Pri vyhlásení konkurzu na majetok komanditistu alebo zamietnutí návrhu na jeho vyhlásenie pre nedostatok majetku zaniká účasť komanditistu a jeho nárok na vyrovnací podiel sa stáva súčasťou konkurznej podstaty.
5. Ak zanikne účasť všetkých komanditistov, môžu sa komplementári dohodnúť, že sa komanditná spoločnosť mení bez likvidácie na verejnú obchodnú spoločnosť.

**XV.**

**ZÁVEREČNÉ USTANOVENIA**

1. Spoločnosť vzniká dňom zápisu do obchod ného registra. Spoločnosť zaniká dňom výmazu z obchodného registra.
2. V prípade, že niektoré ustanovenia spoločenskej zmluvy, či už vzhľadom na platnosť právneho poriadku alebo vzhľadom na jeho zmeny, sa stanú neplatnými, neúčinnými, nevynútiteľnými (obsolentnými) alebo spornými, alebo niektoré ustanovenia chýbajú, ostávajú ostatné ustanovenia spoločenskej zmluvy touto skutočnosťou nedotknuté. Namiesto tohto ustanovenia nastupuje ustanovenie príslušného všeobecne záväzného predpisu, ktorý je svojou povahou a účelom najbližšie zamýšľanému účelu spoločenskej zmluvy, alebo spôsob riešenia, ktorý je v obchodnom styku obvyklý.
3. Ak nie je v tejto spoločenskej zmluve uvedené inak, vzťahy vyplývajúce z tejto spoločenskej zmluvy sa spravujú ustanoveniami Obchodného zákonníka a ďalšími všeobecne záväznými právnymi predpismi poriadku SR, najmä, nie však výlučne zákonom č. 112/2018 Z. z.. V prípade, že niektoré ustanovenie tejto spoločenskej zmluvy stratí platnosť v dôsledku zmeny právnych predpisov, tak sa znenie tohto ustanovenia nahrádza ustanovením zmeneného právneho predpisu.
4. Táto spoločenská zmluva nadobúda platnosť a účinnosť dňom ich schválenia zakladateľmi.
5. Táto spoločenská zmluva bola vyhotovená v 6 rovnopisoch, pričom každá má platnosť orginálu.

V Bratislave dňa

..................................................

..................................................

..................................................

1. V prípade záujmu využívania pomoci na podporu dopytu (t.j. pri servisných poukážkach) v zmysle ustanovenia § 22 zákona č. 112/2018 Z. z. o sociálnej ekonomike je potrebné, aby v základnom dokumente a v príslušnom registri bola zapísaná živnosť: ,,Poskytovanie služieb osobného charakteru“ v rámci, ktorej je poskytovanie služieb pre rodinu a domácnosť – pranie, žehlenie, varenie, upratovanie a starostlivosť o záhradu. [↑](#footnote-ref-1)
2. v zmysle ustanovenia § 93 ods. 3 Obchodného zákonníka ,,Komanditista je povinný vložiť do spoločnosti vklad vo výške určenej spoločenskou zmluvou, **najmenej však vo výške 250 eur**." [↑](#footnote-ref-2)
3. Žiadateľ zvolí druh podniku podľa toho, či poskytovaním svojej spoločensky prospešnej služby napĺňa buď verejný alebo komunitný záujem. [↑](#footnote-ref-3)
4. Žiadateľ si vyberie spoločensky prospešnú službu zo zoznamu spoločensky prospešných služieb v zmysle ustanovenia § 2 ods. 4 zákon č. 112/2018 Z. z., ktorou dosahuje merateľný pozitívny sociálny vplyv.Žiadateľ uvedie konkrétne činnosti, ktoré bude reálne vykonávať a ktorými bude dosahovať pozitívny sociálny vplyv. [↑](#footnote-ref-4)
5. Žiadateľ uvedie konkrétne činnosti, ktoré bude reálne vykonávať a ktorými bude dosahovať pozitívny sociálny vplyv. [↑](#footnote-ref-5)
6. Takýmto spôsobom Žiadateľ pokračuje v opise každého svojho cieľa, ktorým je dosahovanie merateľného pozitívneho sociálneho vplyvu v zmysle napĺňania hlavného cieľa Spoločnosti. [↑](#footnote-ref-6)
7. Žiadateľ uvádza spôsob merania pozitívneho sociálneho vplyvu pri každej spoločensky prospešnej službe, ktorú poskytuje alebo plánuje poskytovať. Odporúčame uviesť percentá, čísla, zlomky a pod (v zmysle kvantitatívnych údajov). Žiadateľ po uvedení kvantitatívnych údajov môže uviesť aj kvalitatívne údaje v zmysle plánovaného dopadu do reality. Žiadateľ uvedie aj akým spôsobom sa pozitívny sociálny vplyv považuje za dosiahnutý (číslom, percentom alebo iným číselným údajom). [↑](#footnote-ref-7)
8. Žiadateľ o priznanie štatútu všeobecného sociálneho podniku v krátkosti uvedie, akým spôsobom a prečo subjekt dosahuje väčší pozitívny sociálny vplyv ( ďalej len ,,PSV") ako podnikateľ, ktorý obdobnú činnosť vykonáva na účel dosiahnutia zisku (tzv. bežný podnikateľ). Je potrebné pomenovať dôležité rozlišovacie znaky, ktorými sú napr.: originálne postupy a technológie napomáhajúce dosahovaniu, príp. zvyšovaniu PSV; špecifiká v realizácii výroby alebo ponuke tovaru alebo služby napomáhajúce dosahovaniu, príp. zvyšovaniu PSV, alebo jeho rozšíreniu do iných oblastí spoločenského života (synergie, komplementarity); rozsah a charakter sprievodných spoločensky prospešných aktivít formujúcich napr.: spotrebiteľské správanie, príp. iné. Tieto rozlišovacie znaky je potrebné uviesť pri každej zo zvolenej oblasti, v ktorej je poskytovaná spoločensky prospešná služba. [↑](#footnote-ref-8)
9. Vytvorenie rezervného fondu nie je zákonnou povinnosťou, ale len odporúčaním. [↑](#footnote-ref-9)
10. Žiadateľ zvolí konkrétne percento (viac ako 50 %) zisku po zdanení a po úhrade povinných zákonných úhrad a platieb, ktoré použije na dosiahnutie hlavného cieľa spoločnosti. V prípade, ak spoločnosť použije 100% zisku po zdanení a po úhrade povinných zákonných úhrad a platieb na dosahovanie hlavného cieľa alebo ak žiadateľ uplatňuje demokratickú správu, žiadateľ môže využívať v zmysle príslušných ustanovení zákona č. 112/2018 Z. z. všetky druhy podpôr. [↑](#footnote-ref-10)
11. V prípade, ak sa jedná o integračný podnik, namiesto danej vety doplniť: Najmenej jeden člen poradného výboru musí byť zamestnancom tejto Spoločnosti, ktorý je znevýhodnenou osobou alebo zraniteľnou osobou. [↑](#footnote-ref-11)
12. Vytvorenie rezervného fondu nie je zákonnou povinnosťou, ale len odporúčaním. [↑](#footnote-ref-12)